
VYHLÁŠKA
Ministerstva práce, sociálnych vecí a rodiny Slovenskej republiky
z ………………… 2026
o poskytovaní sociálnej služby vo všeobecnom hospodárskom záujme  
Ministerstvo práce, sociálnych vecí a rodiny Slovenskej republiky (ďalej len „ministerstvo“)  podľa § 61a ods. 22 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 253/2026 Z. z. (ďalej len „zákon“) ustanovuje:
Spôsob výpočtu nadmernej náhrady z verejných zdrojov poskytnutých na spolufinancovanie sociálnej služby ako služby vo všeobecnom hospodárskom záujme
§ 1
Nadmerná náhrada
(1) Nadmerná náhrada z verejných zdrojov poskytnutých na spolufinancovanie sociálnej služby ako služby vo všeobecnom hospodárskom záujme (ďalej len „nadmerná náhrada“) na príslušný rozpočtový rok sa vypočíta podľa prílohy č. 1.

(2) Nadmerná náhrada vzniká, ak výsledok výpočtu vykonaného podľa prílohy č. 1 je kladný.

(3) Nadmerná náhrada sa vypočíta samostatne za každú sociálnu službu podľa § 61a ods. 1 zákona (ďalej len „sociálna služba vo všeobecnom hospodárskom záujme“) podľa druhu sociálnej služby, formy sociálnej služby a miesta jej poskytovania.

§ 2
Príjmy
Na účely výpočtu nadmernej náhrady na príslušný rozpočtový rok sú príjmy, z ktorých je financované poskytovanie sociálnej služby vo všeobecnom hospodárskom záujme (ďalej len „príjmy“), úhrn výnosov zaúčtovaných podľa osobitného predpisu[footnoteRef:1]) za príslušný rozpočtový rok, ktoré časovo a vecne súvisia s poskytovaním tejto sociálnej služby, určený podľa druhu sociálnej služby, formy sociálnej služby a miesta jej poskytovania. [1: ) Zákon č. 431/2002 Z. z. o účtovníctve v znení neskorších predpisov.] 

§ 3
Oprávnené náklady

(1) Na účely výpočtu nadmernej náhrady na príslušný rozpočtový rok sú oprávnené náklady na poskytovanie sociálnej služby vo všeobecnom hospodárskom záujme (ďalej len „oprávnené náklady“) úhrn nákladov v rozsahu uvedenom v prílohe č. 2 zaúčtovaných podľa osobitného predpisu1) za príslušný rozpočtový rok, ktoré časovo a vecne súvisia s poskytovaním tejto sociálnej služby podľa druhu sociálnej služby, formy sociálnej služby a miesta jej poskytovania.

(2) Do oprávnených nákladov za príslušný rozpočtový rok sa nezahŕňajú náklady poskytovateľa sociálnej služby vo všeobecnom hospodárskom záujme, na ktorých financovanie bol v súlade s § 4 ods. 2 použitý primeraný zisk za rozpočtový rok predchádzajúci príslušnému rozpočtovému roku (ďalej len „prenesený primeraný zisk“).

(3) Do oprávnených nákladov možno zahrnúť len náklady, ktoré sú preukázateľné, nevyhnutné, hospodárne, účelné a priamo súvisia s poskytovaním sociálnej služby vo všeobecnom hospodárskom záujme.

(4) Oprávnené náklady poskytovateľa sociálnej služby vo všeobecnom hospodárskom záujme, ktoré súvisia s poskytovaním viacerých druhov sociálnych služieb vo všeobecnom hospodárskom záujme, viacerých foriem sociálnej služby vo všeobecnom hospodárskom záujme alebo s poskytovaním sociálnych služieb vo všeobecnom hospodárskom záujme na viacerých miestach, sa rozpočítavajú medzi jednotlivé sociálne služby podľa rozpočítavacieho kľúča 
a) ustanoveného touto vyhláškou pre konkrétny oprávnený náklad alebo
b) písomne určeného poskytovateľom sociálnej služby vo všeobecnom hospodárskom záujme, ak nemožno postupovať podľa písmena a).

§ 4
Primeraný zisk

(1) Primeraný zisk za príslušný rozpočtový rok je kladný rozdiel medzi príjmami za príslušný rozpočtový rok a oprávnenými nákladmi za príslušný rozpočtový rok, najviac do maximálnej výšky primeraného zisku.

(2) Za použitie primeraného zisku na zvyšovanie úrovne plnenia štandardov kvality poskytovanej sociálnej služby vo všeobecnom hospodárskom záujme uvedených v prílohe č. 2 zákona sa považuje jeho použitie na
a) zníženie počtu prijímateľov sociálnej služby na jedného odborného zamestnanca pod maximálny počet ustanovený v prílohe č. 1 k zákonu,
b) zabezpečenie 
1. ďalšieho odborného vzdelávania zamestnancov zameraného na zvyšovanie kvality vykonávaných odborných činností v rozsahu ustanovenom zákonom pre príslušný druh sociálnej služby,   
2. zabezpečenie ďalšej supervízie pre odborných zamestnancov, zameranej na zvyšovanie kvality vykonávaných odborných činností v rozsahu ustanovenom zákonom pre príslušný druh sociálnej služby,  
c) rozšírenie rozsahu vykonávaných odborných činností,
d) zvýšenie kvality vykonávaných odborných činností, 
e) podporu  
1. aktivizácie prijímateľov sociálnej služby,
2. voľnočasových aktivít prijímateľov sociálnej služby,
f) zlepšenie 
1. priestorových podmienok, 
2. materiálno-technického vybavenia,
3. bezbariérovej prístupnosti, 
g) rozvoj 
1. aktivít realizovaných  pre prijímateľov sociálnej služby v komunite alebo v spolupráci s komunitou, 
2. participácie prijímateľov sociálnej služby,
3. podpory sociálneho začlenenia prijímateľov sociálnej služby,
h) zavádzanie 
1. inovatívnych postupov, 
2. digitálnych technológií, 
3. fyzioterapeutických metód pri poskytovaní sociálnej služby vo všeobecnom hospodárskom záujme,
4. aktivizačných metód pri poskytovaní sociálnej služby vo všeobecnom hospodárskom záujme,
i) opatrenia smerujúce k 
1. realizácii Stratégie deinštitucionalizácie systému sociálnych služieb a náhradnej starostlivosti v Slovenskej republike schválenej vládou Slovenskej republiky,
2. poskytovaniu sociálnej služby komunitnou formou.

(3) Maximálna výška primeraného zisku za príslušný rozpočtový rok je 3 % oprávnených nákladov za príslušný rozpočtový rok.

§ 5
Náležitosti podkladov o poskytovanej sociálnej službe vo všeobecnom hospodárskom záujme predkladaných ministerstvu 

(1) Návrh rozpočtu poskytovania sociálnej služby vo všeobecnom hospodárskom záujme na príslušný rozpočtový rok obsahuje náležitosti podľa prílohy č. 3. 

(2) Zúčtovanie financovania sociálnej služby vo všeobecnom hospodárskom záujme za príslušný rozpočtový rok obsahuje náležitosti podľa prílohy č. 4.

§ 6
Prechodné ustanovenie

Podľa tejto vyhlášky sa prvýkrát postupuje pri výpočte nadmernej náhrady na rozpočtový rok 2028, zostavovaní návrhu rozpočtu poskytovania sociálnej služby vo všeobecnom hospodárskom záujme na rozpočtový rok 2027 a pri zúčtovaní financovania sociálnej služby vo všeobecnom hospodárskom záujme za rozpočtový rok 2027.
§ 7
Účinnosť

Táto vyhláška nadobúda účinnosť 31. decembra 2026.






Príloha č. 1 k vyhláške č. .../2026 Z. z.
Výpočet nadmernej náhrady



NN = max (0; P − N − PZmax) + PZn

kde

NN je nadmerná náhrada,
 
P sú príjmy podľa § 2,
 
N sú oprávnené náklady podľa § 3,
 
PZmax je maximálna výška primeraného zisku podľa § 4 ods. 3,
 
PZn je prenesený primeraný zisk, ktorý v príslušnom rozpočtovom roku nebol použitý v súlade s § 4 ods. 2.


Príloha č. 2 k vyhláške č. .../2026 Z. z.
Oprávnené náklady na poskytovanie sociálnej služby vo všeobecnom hospodárskom záujme a spôsob ich určenia

Časť I
Oprávnenými nákladmi na poskytovanie sociálnej služby vo všeobecnom hospodárskom záujme sú podľa druhu sociálnej služby, formy sociálnej služby a miesta jej poskytovania:
(1) Mzdové náklady, ktorými sú
a) mzda okrem 
1. mimoriadnej zložky mzdy ako finančného ocenenia za kvalitné plnenie pracovných úloh, dosiahnuté pracovné výsledky a zvýšenú pracovnú výkonnosť, 
2. plnenia poskytnutého zamestnávateľom zamestnancovi za prácu pri príležitosti jeho pracovného výročia alebo životného výročia a 
3. peňažného plnenia, ktoré zamestnávateľ poskytol zamestnancovi za prácu pri príležitosti obdobia letných dovoleniek alebo vianočných sviatkov,
b) plat zamestnanca podľa osobitného predpisu[footnoteRef:2]) okrem odmien, [2: ) § 4 ods. 1 zákona č. 553/2003 Z. z. v znení neskorších predpisov.] 

c) mimoriadna zložka mzdy ako finančné ocenenie za kvalitné plnenie pracovných úloh, dosiahnuté pracovné výsledky a zvýšenú pracovnú výkonnosť, okrem plnení podľa písmen d) a e), najviac do výšky jeho mesačnej mzdy podľa písmena a),
d) peňažné plnenia, ktoré zamestnávateľ poskytol zamestnancovi za prácu pri príležitosti obdobia letných dovoleniek alebo vianočných sviatkov, najviac do výšky dvojnásobku jeho mesačnej mzdy podľa písmena a),
e) plnenie poskytnuté zamestnávateľom zamestnancovi za prácu pri príležitosti jeho pracovného výročia alebo životného výročia najviac do výšky jeho mesačnej mzdy podľa písmena a),
f) odmena okrem odmien podľa písmen g) a h), najviac do výšky dvojnásobku jeho funkčného platu,  
g) odmena za pracovné zásluhy pri dosiahnutí 50 rokov a 60 rokov veku zamestnanca,[footnoteRef:3]) [3: ) § 20 ods. 1 písm. c) zákona č. 553/2003 Z. z. v znení neskorších predpisov.] 

h) odmena pri prvom skončení pracovného pomeru po preukázaní nároku na predčasný starobný dôchodok, starobný dôchodok alebo invalidný dôchodok,[footnoteRef:4]) [4: ) § 20 ods. 1 písm. h) zákona č. 553/2003 Z. z. v znení zákona č. 154/2025 Z. z.] 

i) odmena za prácu vykonávanú na základe dohôd o prácach vykonávaných mimo pracovného pomeru,[footnoteRef:5]) najviac do výšky hodinovej sadzby, ktorá sa vypočíta ako podiel maximálnej výšky ročnej celkovej ceny práce pre kategóriu zamestnancov podľa časti II tabuľky č. 1 zodpovedajúcu vykonávanej pracovnej činnosti a ročného fondu pracovného času pri ustanovenom týždennom pracovnom čase, [5: ) § 223 až 228a Zákonníka práce.] 

j) odstupné podľa osobitného predpisu,[footnoteRef:6]) [6: ) § 76 Zákonníka práce.] 

k) odchodné podľa osobitného predpisu,[footnoteRef:7]) [7: ) § 76a Zákonníka práce.] 

l) náhrada príjmu pri dočasnej pracovnej neschopnosti zamestnanca podľa osobitného predpisu.[footnoteRef:8]) [8: ) Zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov.] 


(2) Zákonné sociálne náklady zamestnávateľ, ktorými sú
a) tvorba sociálneho fondu podľa osobitného predpisu,[footnoteRef:9])  [9: ) Zákon č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov.] 

b) príspevok na rekreáciu podľa osobitného predpisu,[footnoteRef:10])  [10: ) § 152a Zákonníka práce.] 

c) náklady na pracovnú zdravotnú službu a lekárske preventívne prehliadky vo vzťahu k práci podľa osobitného predpisu,[footnoteRef:11])  [11: ) Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.] 

d) príspevok na stravovanie zamestnancovi, vrátane stravovania zabezpečovaného vo vlastnom stravovacom zariadení poskytovateľa sociálnej služby.

(3) Zákonné poistné, ktorým je poistné na verejné zdravotné poistenie, poistné na sociálne poistenie a príspevky na starobné dôchodkové sporenie platené zamestnávateľom a príspevky zamestnávateľa na doplnkové dôchodkové sporenie podľa osobitného predpisu,[footnoteRef:12]) v rozsahu zodpovedajúcom mzdovými nákladom podľa odseku 1. [12: ) Zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov.] 

(4) Tuzemské cestovné náhrady podľa osobitného predpisu,[footnoteRef:13]) ak súvisia so sprevádzaním prijímateľa sociálnej služby, s poskytovaním sociálnej služby terénnou formou, vrátane domácej opatrovateľskej služby, alebo so vzdelávaním zamestnancov v oblasti poskytovania sociálnych služieb a sú preukázané dokladom o absolvovaní vzdelávania, alebo dokladom o účasti na odbornom seminári, konferencii alebo workshope. [13: ) zákona č. 283/2002 Z. z. o cestovných náhradách v znení neskorších predpisov.] 

(5) Náklady na energie, vodné, stočné a telekomunikačné služby. 
(6) Drobná výpočtová technika, drobná telekomunikačná technika, prevádzkové stroje, prístroje, zariadenia, technické vybavenie a náradie používané na poskytovanie sociálnej služby alebo na zabezpečenie jej prevádzky, ak nie je dlhodobým majetkom.[footnoteRef:14]) [14: ) § 4 ods. 2 zákona č. 431/2002 Z. z. o účtovníctve v znení neskorších predpisov.] 

(7) Spotreba materiálu.
(8) Pracovné odevy, pracovná obuv a osobné ochranné pracovné prostriedky zamestnancov.
(9) Náklady na spotrebu potravín poskytovaných prijímateľom sociálnej služby.
(10) Softvér, licencie a ostatné poplatky za používanie informačných systémov, ak nie je dlhodobým majetkom.
(11) Náklady na opravy a udržiavanie majetku používaného na poskytovanie sociálnej služby.
(12) Nájomné za prenájom; pri nájme bytových priestorov najviac do výšky obvyklého nájomného v danej lokalite. 
(13) Poistné súvisiace s majetkom a aktivitami súvisiacimi s poskytovaním sociálnej služby.
(14) Dane a poplatky súvisiace s majetkom používaným na poskytovanie sociálnej služby. 
(15) Náklady na ostatné služby obstarávané dodávateľským spôsobom, napríklad upratovanie, pranie, dezinfekcia, deratizácia, dezinsekcia, nakladanie s odpadmi, prevádzka čistiarne odpadových vôd, revízie a kontroly technických zariadení, tlmočnícke služby a vedenie účtovníctva, ak nie sú zabezpečené vlastnými zamestnancami.

(16) Odpisy dlhodobého nehmotného majetku a dlhodobého hmotného majetku podľa osobitného predpisu,[footnoteRef:15]) o ktorom poskytovateľ sociálnej služby vo všeobecnom hospodárskom záujme účtuje a ktorý odpisuje ako účtovná jednotka, vrátane odpisov stavieb, bytov a nebytových priestorov a odpisov technického zhodnotenia tohto majetku, bez ohľadu na rok obstarania majetku. Oprávneným nákladom sú len odpisy tej časti majetku, ktorá sa používa na poskytovanie sociálnej služby vo všeobecnom hospodárskom záujme, a len tá časť týchto odpisov, ktorá zodpovedá podielu vlastných zdrojov poskytovateľa sociálnej služby na obstarávacej cene majetku; ak sa majetok používa aj na iné účely, odpisy sa rozpočítajú podľa § 3 ods. 4. Vlastnými zdrojmi poskytovateľa sociálnej služby sú aj úhrady od prijímateľov sociálnej služby za iné činnosti podľa § 15 ods. 3 zákona a prostriedky z úveru alebo pôžičky. Oprávneným nákladom nie je časť odpisov zodpovedajúca podielu kapitálových transferov z verejných prostriedkov, prostriedkov Európskej únie a darov ani odpisy majetku, ktorý poskytovateľ sociálnej služby nadobudol bezodplatne alebo ktorý mu bol zverený do správy štátom, obcou alebo vyšším územným celkom. Podiel podľa druhej a štvrtej vety sa určuje samostatne pre obstarávaciu cenu majetku a pre každé jeho technické zhodnotenie. [15: ) § 28 zákona č. 431/2002 Z. z. v znení neskorších predpisov.] 

 
Mzdové náklady podľa odseku 1 písm. a) až i) a zákonné poistné sa započítavajú najviac do maximálnej výšky ročnej celkovej ceny práce podľa časti II a určia sa ako mzdové náklady na jednotlivých zamestnancov. 
Mzdové náklady a zákonné poistné zamestnanca, ktorý vykonáva prácu pre viac druhov sociálnej služby, foriem sociálnej služby alebo miest jej poskytovania, sa určia v pomernej výške zodpovedajúcej pomeru skutočne odpracovaného pracovného času v jednotlivých druhoch sociálnej služby, formách sociálnej služby alebo miestach jej poskytovania.


Časť II
Maximálna výška ročnej celkovej ceny práce na zamestnanca prepočítaná na jeden pracovný úväzok
Maximálna výška ročnej celkovej ceny práce na zamestnanca prepočítaná na jeden pracovný úväzok zahŕňa mzdové náklady podľa časti I odseku 1 písm. a) až f) a zákonné poistné podľa časti I odseku 3 za rozpočtový rok. Jeden pracovný úväzok je ustanovený týždenný pracovný čas.
Tabuľka č. 1
	Kategórie zamestnancov

	Maximálna výška ročnej celkovej ceny práce na jeden prepočítaný pracovný úväzok (vrátane príplatkov, odmien a odvodov zamestnávateľa)

	odborní zamestnanci (vysokoškolské vzdelanie)
	51 324 €

	odborní zamestnanci (stredoškolské vzdelanie)
	38 184 €

	odborní zamestnanci (bez vzdelania, základné vzdelanie, stredné – výučný list)
	36 888 €

	obslužní zamestnanci
	37 488 €

	administratívno-prevádzkoví zamestnanci
	38 520 €

	sestra (vysokoškolské vzdelanie)
	60 480 €

	sestra (stredoškolské vzdelanie)
	56 748 €



Všeobecné pravidlá oprávnenosti mzdových nákladov
1. Maximálne sumy podľa tabuľky č. 1 sa vzťahujú na zamestnanca poskytovateľa sociálnej služby vo všeobecnom hospodárskom záujme s plným pracovným úväzkom; pri kratšom pracovnom úväzku alebo pri zamestnancovi, ktorý vykonáva prácu len počas časti rozpočtového roka sa maximálna výška ročnej celkovej ceny práce určí pomerne podľa rozsahu pracovného času alebo obdobia výkonu práce.
2. Ak skutočná ročná celková cena práce zamestnanca poskytovateľa sociálnej služby vo všeobecnom hospodárskom záujme presahuje maximálnu výšku podľa tabuľky č. 1, do oprávnených nákladov na poskytovanie sociálnej služby vo všeobecnom hospodárskom záujme sa započíta najviac suma podľa tabuľky č. 1.
3. Evidencia ročnej celkovej ceny práce sa vedie  podľa jednotlivých zamestnancov, pracovných činností, rozsahu dohodnutého pracovného času a príslušného druhu sociálnej služby, formy sociálnej služby a miesta jej poskytovania, tak aby umožňovala overiť dodržanie maximálnej výšky ročnej celkovej ceny práce podľa tejto časti.
4. Ak zamestnanec vykonáva prácu pre viac ako jeden druh sociálnej služby, formu sociálnej služby alebo miesto jej poskytovania, evidencia podľa tretieho bodu sa vedie tak, aby umožňovala preukázanie rozdelenia mzdových nákladov medzi jednotlivé druhy sociálnej služby, formy sociálnej služby a miesta ich poskytovania.


Príloha č. 3 k vyhláške č. .../2026 Z. z.
Náležitosti návrhu rozpočtu poskytovania sociálnej služby vo všeobecnom hospodárskom záujme zákona na príslušný rozpočtový rok


Náležitosťami návrhu rozpočtu poskytovania sociálnej služby vo všeobecnom hospodárskom záujme zákona na príslušný rozpočtový rok sú najmä identifikačné údaje poskytovateľa sociálnej služby vo všeobecnom hospodárskom záujme, identifikačné údaje sociálnej služby vo všeobecnom hospodárskom záujme, bežné príjmy a bežné výdaje.

1. Identifikačnými údajmi poskytovateľa sociálnej služby vo všeobecnom hospodárskom záujme sú:
a) názov poskytovateľa,
b) adresa sídla poskytovateľa,
c) identifikačné číslo organizácie (IČO),
d) telefónne číslo,
e) e-mailová adresa,
f) bankové spojenie,
g) číslo účtu vo formáte IBAN,
h) meno majiteľa účtu,
i) titul, meno a priezvisko štatutárneho zástupcu poskytovateľa.

2. Identifikačnými údajmi sociálnej služby vo všeobecnom hospodárskom záujme sú:
a) druh sociálnej služby,
b) forma sociálnej služby,
c) adresa alebo miesto poskytovania sociálnej služby,
d) identifikačné číslo sociálnej služby (ID sociálnej služby).


3. Bežné príjmy, z ktorých je financované poskytovanie sociálnej služby ako služby vo všeobecnom hospodárskom záujme podľa nasledovných zdrojov týchto príjmov:
a) z úhrady za sociálnu službu poskytovanú vo všeobecnom hospodárskom záujme,
b) z úhrady za iné činnosti podľa § 15 ods. 3 zákona,
c) z rozpočtu obce alebo vyššieho územného celku prostredníctvom
1. výkonu svojej pôsobnosti ako zriaďovateľa alebo zakladateľa verejného poskytovateľa sociálnych služieb vo všeobecnom hospodárskom záujme,
2. finančného príspevku na prevádzku poskytovanej sociálnej služby, ak ide o neverejného poskytovateľa sociálnej služby vo všeobecnom hospodárskom záujme,
d) zo štátneho rozpočtu
1. zapojením štátom zriadeného verejného poskytovateľa sociálnych služieb vo všeobecnom hospodárskom záujme na rozpočet zriaďovateľa,
2. z rozpočtovej kapitoly ministerstva formou
2a. finančného príspevku na poskytovanie sociálnej služby v zariadeniach  sociálnych služieb pre fyzické osoby odkázané na pomoc inej fyzickej osoby a pre fyzické osoby, ktoré dovŕšili vek potrebný na nárok na starobný dôchodok podľa osobitného predpisu[footnoteRef:16]), [16: ) Zákon č. 461/2003 Z. z. o sociálnom poistení v znení neskorších predpisov.] 

2b. finančného príspevku na nevymožiteľné pohľadávky,
e) z úhrady ošetrovateľskej starostlivosti na základe verejného zdravotného poistenia,
f) z iných zdrojov.


4. Bežné výdavky na financovanie poskytovania sociálnej služby ako služby vo všeobecnom hospodárskom záujme podľa nasledovných kategórií:	
a) mzdové výdavky,
b) poistné a príspevok do poisťovní,
c) tovary a služby
1. cestovné náhrady,
2. energie, voda a komunikácie,
3. materiál,
4. dopravné,
5. rutinná a štandardná údržba,
6. nájomné,
7. služby,	
d) bežné transfery na odstupné, odchodné a náhradu príjmu pri dočasnej pracovnej neschopnosti.



Príloha č. 4 k vyhláške č. .../2026 Z. z.
Náležitosti zúčtovania financovania sociálnej služby vo všeobecnom hospodárskom záujme za príslušný rozpočtový rok

1. Identifikačné údaje poskytovateľa sociálnej služby vo všeobecnom hospodárskom záujme, a to:
a) názov poskytovateľa,
b) adresa sídla poskytovateľa,
c) identifikačné číslo organizácie (IČO),
d) telefónne číslo,
e) e-mailová adresa,
f) bankové spojenie,
g) číslo účtu vo formáte IBAN,
h) meno majiteľa účtu,
i) titul, meno a priezvisko štatutárneho zástupcu poskytovateľa.

2. Identifikačné údaje sociálnej služby vo všeobecnom hospodárskom záujme, a to:
a) druh sociálnej služby,
b) forma sociálnej služby,
c) adresa alebo miesto poskytovania sociálnej služby,
d) identifikačné číslo sociálnej služby (ID sociálnej služby).

3. Údaj o príslušnom rozpočtovom roku, za ktorý sa podáva zúčtovanie financovania sociálnej služby vo všeobecnom hospodárskom záujme.

4.  Údaje o nákladoch na poskytovanie sociálnej služby vo všeobecnom hospodárskom záujme za príslušný rozpočtový rok v členení podľa jednotlivých druhov nákladov, a to:
a) mzdové náklady,
b) zákonné sociálne náklady zamestnávateľa,
c) zákonné poistné,
d) tuzemské cestovné náhrady,
e) náklady na energie, vodné, stočné a telekomunikačné služby,
f) náklady na drobnú výpočtovú techniku, telekomunikačnú techniku, prevádzkové stroje, prístroje, zariadenia a náradie,
g) náklady na spotrebu materiálu,
h) náklady na pracovné odevy, pracovnú obuv a osobné ochranné pracovné prostriedky,
i) náklady na potraviny poskytované prijímateľom sociálnej služby,
j) náklady na softvér, licencie a poplatky za používanie informačných systémov,
k) náklady na opravy a udržiavanie majetku,
l) náklady na nájomné za prenájom,
m) náklady na poistné súvisiace s majetkom a aktivitami,
n) náklady na dane a poplatky súvisiace s majetkom,
o) náklady na ostatné služby obstarávané dodávateľským spôsobom,
p) náklady na odpisy dlhodobého majetku,
q) ostatné náklady neuvedené v písmenách a) až p).
Pri každom druhu nákladu sa v eurách uvádza výška 
a) celkových nákladov, 
b) nákladov, ktoré nesúvisia s poskytovaním sociálnej služby vo všeobecnom hospodárskom záujme alebo sú neoprávnenými nákladmi, 
c) nákladov financovaných z preneseného primeraného zisku podľa § 3 ods. 2 a
d)  oprávnených nákladov.

5. Údaje o výnosoch za príslušný rozpočtový rok podľa zdrojov financovania, a to 
a) z úhrad za sociálnu službu poskytovanú vo všeobecnom hospodárskom záujme,
b) z úhrad za iné činnosti podľa § 15 ods. 3 zákona,
c) z rozpočtu obce alebo vyššieho územného celku, a to
1. z titulu postavenia obce alebo vyššieho územného celku ako zriaďovateľa alebo zakladateľa verejného poskytovateľa sociálnej služby,
2. z finančného príspevku na prevádzku poskytovanej sociálnej služby,
d) zo štátneho rozpočtu, a to
1. zapojením štátom zriadeného verejného poskytovateľa sociálnej služby na rozpočet zriaďovateľa,
2. z finančného príspevku podľa § 78a zákona,
3. z finančného príspevku na nevymožiteľné pohľadávky podľa § 78ab zákona,
e) z úhrady ošetrovateľskej starostlivosti na základe verejného zdravotného poistenia,
f) z iných zdrojov, a to
1. z darov,
2. z prostriedkov Európskej únie,
3. z iných verejných zdrojov, napríklad z prostriedkov úradu práce, sociálnych vecí a rodiny,
4. z ostatných výnosov.
Pri každom zdroji financovania sa v eurách uvádza výška
a)  celkových výnosov a
b) výnosov súvisiacich s poskytovaním sociálnej služby vo všeobecnom hospodárskom záujme.

6. Údaje potrebné na výpočet nadmernej náhrady za príslušný rozpočtový rok, a to:
a) výšku príjmov,
b) výšku oprávnených nákladov,
c) maximálnu výšku primeraného zisku,
d) výšku nadmernej náhrady za príslušný rozpočtový rok pred zohľadnením preneseného primeraného zisku, vypočítanú ako rozdiel medzi príjmami podľa písmena a), oprávnenými nákladmi podľa písmena b) a maximálnou výškou primeraného zisku podľa písmena c); ak je výsledok záporný, uvedie sa nula,
e) výšku preneseného primeraného zisku,
f) výšku preneseného primeraného zisku použitého v príslušnom rozpočtovom roku v súlade s § 4 ods. 2,
g) výšku preneseného primeraného zisku nepoužitého v príslušnom rozpočtovom roku v súlade s § 4 ods. 2,
h) výšku nadmernej náhrady za príslušný rozpočtový rok a,
i) výšku primeraného zisku za príslušný rozpočtový rok.

7. Údaje o použití preneseného primeraného zisku v príslušnom rozpočtovom roku v súlade podľa § 4 ods. 2, a to:
a) účel použitia preneseného primeraného zisku podľa § 4 ods. 2,
b) opatrenie realizované na dosiahnutie príslušného účelu,
c) štandard kvality podľa prílohy č. 2 zákona, ku ktorému sa realizované opatrenie vzťahuje,
d) výška finančných prostriedkov použitých na realizáciu konkrétneho opatrenia v eurách,
e) údaj o dokladoch preukazujúcich použitie finančných prostriedkov, vrátane označenia dokladu a dátumu jeho vyhotovenia.
Údaje o použití preneseného primeraného zisku sa uvádzajú podľa jednotlivých účelov jeho použitia podľa § 4 ods. 2. 
8. Čestné vyhlásenie poskytovateľa sociálnej služby vo všeobecnom hospodárskom záujme, že 
a) údaje uvedené v zúčtovaní za príslušný rozpočtový rok sú pravdivé, presné a úplné,
b) všetky príjmy a oprávnené náklady uvedené v zúčtovaní sú zaúčtované v účtovníctve,
c) príjmy a oprávnené náklady zahrnuté do výpočtu nadmernej náhrady súvisia s poskytovaním identifikovanej sociálnej služby vo všeobecnom hospodárskom záujme alebo sú na túto sociálnu službu rozpočítané,
d) oprávnené náklady spĺňajú podmienky ustanovené touto vyhláškou,
e) spoločné oprávnené náklady boli rozpočítané podľa objektívneho, preukázateľného a overiteľného rozpočítavacieho kľúča,
f) výpočet nadmernej náhrady bol vykonaný v súlade s touto vyhláškou.

